NARIADENIE KOMISIE (ES) č. 781/2009
z 27. augusta 2009,
ktorým sa mení a dopĺňa nariadenie (ES) č. 868/2008 o výkaze poľnohospodárskeho podniku, ktorý sa má použiť na účely zisťovania príjmov poľnohospodárskych podnikov a rozboru ich hospodárskej činnosti
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 7 ods. 3,
keďže:
(1)
V nariadení Komisie (ES) č. 868/2008 (2) sa ustanovuje druh účtovných údajov, ktoré sa majú uviesť vo výkaze poľnohospodárskeho podniku.
(2)
V nariadení Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (3), sa mení spôsob vyplácania subvencií poľnohospodárom. Tieto zmeny sa musia zohľadňovať vo výkaze poľnohospodárskeho podniku, aby bolo možné správne monitorovať vývoj poľnohospodárskych príjmov a vytvoriť dostatočnú základňu na analýzu činnosti týchto podnikov.
(3)
V nariadení Komisie (ES) č. 1242/2008 z 8. decembra 2008, ktorým sa stanovuje typológia Spoločenstva pre poľnohospodárske podniky (4) sa zavádza klasifikačná premenná odrážajúca význam iných zárobkových činností (IZČ) priamo spojených s hospodárstvom. Táto klasifikačná premenná by sa mala zahrnúť do výkazu poľnohospodárskeho podniku.
(4)
V nariadení Európskeho parlamentu a Rady (ES) č. 1166/2008 z 19. novembra 2008 o štrukturálnych zisťovaniach fariem a zisťovaní metód poľnohospodárskej výroby a o zrušení nariadenia Rady (EHS) č. 571/88 (5) sa mení spôsob evidovania vianočných stromčekov v štrukturálnom zisťovaní poľnohospodárskeho podniku. S cieľom dodržať súlad so štrukturálnym zisťovaním poľnohospodárskeho podniku by sa evidovanie vianočných stromčekov malo vo výkaze poľnohospodárskeho podniku upraviť.
(5)
V súčasnej podobe sa vo výkaze nepredpokladá, že sa v ňom uvedie, že väčšina využívanej poľnohospodárskej pôdy hospodárstva sa nenachádza v oblasti, na ktorú sa vzťahujú štrukturálne fondy. S cieľom dodatočne objasniť pokyny by sa mala vložiť možnosť uviesť tie poľnohospodárske podniky, ktoré sa nenachádzajú v oblasti uvedenej v článkoch 5, 6 alebo 8 nariadenia Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (6).
(6)
V súčasnej podobe sa vo výkaze nepredpokladá evidovanie húb pestovaných na zastrešenej ploche. Keďže huby sa často pestujú v jaskyniach alebo v budovách, malo by byť možné vo výkaze uviesť pestovanie húb na zastrešenej ploche.
(7)
Nariadenie (ES) č. 868/2008 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Výboru spoločenstva pre sieť poľnohospodárskych účtovníckych údajov,
PRIJALA TOTO NARIADENIE:
Článok 1
Prílohy I a II k nariadeniu (ES) č. 868/2008 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od účtovného roku 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. augusta 2009